61 sarnaqäwi: Davitaruw apnaqirit utt’ayasi
WASITAMPIW Saulax Davitar katjañ munäna. 3.000 ajllit soldadonakampiw thaqhir sarapxäna. Davitax uk yatisaxa uñaqanak khitäna kawkjarus Saulax arumax samarani uk yatiñataki. Ukat pä soldadonakaparux akham sasaw jiskt’äna: ‘¿Khitis nayampi chika Saulan ukaru sarañ muni?’ sasa.
‘Nayaw jumamp sarä’ sänwa Abisai waynaxa. Abisayax Seruyan yuqapänwa, Seruyasti Davitan kullakapänwa. Ukat kunapachatï Saulampi soldadonakampi ikirasipkäna ukhaxa, Davitamp Abisayampiw jamasat ikiraskir taypir mantapxäna. Saulan ch’ijmapatxa lanzapampi umañ wakullapamp apxarusiwayapxäna. Janiw khitis uñjkänti ni ist’känsa, taqiniw ikirasipkäna.
Davitampir Abisayampir uñtma. Qullu patxaruw t’ijsupxäna. Davitax akham sasaw israelit soldadonakan p’iqt’iriparux säna: ‘Abner, ¿kunatarak Saúl tatarusti jan sum uñjktasti? ¿Lanzapampi umañ wakullapampix kawkinkarakisti?’ sasa.
Saulax ikit sartäna. Davitan arnaqasitap amuyäna, ukat akham jiskt’äna: ‘¿David, jumätati?’ sasa. ¿Abnerampir Saulampirux aka aynachan uñjtati?
‘Jïs tata, nayätwa’ sänwa Davitaxa. Ukat akham sasaw Davitax jiskt’äna: ‘¿Kunatsa katjañ munista? ¿Kuna jan walcha lurtxa? Tata, akäskiw lanzamaxa. Aptir khitis jutpan’ sasa.
‘Jan walwa lurtxa. Pisi chuym jaqir uñtataw sarnaqtxa’ sänwa Saulaxa. Ukat Davitax sarawayxänwa, ukat Saulas utaparuw kutt’xarakïna. Davitax chuymapan akham amuyäna: ‘Saulax jiwayakipunitaniwa. Filistea markar sarxañajawa’ sasa. Ukat ukaruw sarxäna. Davitax filisteonakaruxa jupanak tuqitsa sayt’asxaspa ukham amuyayäna.
Ukat mä qhawqhatxa israelitanakamp nuwasiriw filisteonakax jutapxäna. Ukansti Saulampi, Jonatanampiw jiwapxäna. Uk yatisaxa Davitax wal llakisïna, ukatwa mä suma q’uchu qillqäna, ukat akham sasaw q’ucht’äna: ‘Jonatán jilaja, jumatjamax wali llakitaw uñjasta. ¡Walpuni munasiyäsma!’ sasa.
Uk pasxipanxa Israelaruw Davitax kutt’anxäna, Hebrón sat markaru. Ukansti khitis apnaqirïnix uka tuqitwa Saulan Isboset yuqapar apnaqirit utt’ayañ munirinakampi Davitar utt’ayañ munirinakampix ch’axwarapxäna. Ukat Davitan yanapirinakapaw atipapxäna. 30 maranïkän ukhaw Davitar apnaqirit utt’ayapxäna. Paqallq mara chikataniw Hebronan apnaqäna. Hebronankkasinxa Amnón, Absalón, Adonías sat wawanakanïxänwa.
Tiempompixa, Davitampi yanapirinakapampix Jerusalén sat mä suma marka katuntiriw sarapxäna. Davitan Seruya kullakapan Joab sat yaqha yuqapaw ukan p’iqt’äna. Ukatwa soldadonakar p’iqt’irit utt’ayäna. Ukat Davitax Jerusalenan apnaqxäna.
1 Samuel 26:1-25; 27:1-7; 31:1-6; 2 Samuel 1:26; 3:1-21; 5:1-10; 1 Crónicas 11:1-9.
Jiskt’äwinaka
- ¿Saulan ikiñapkamaxa kunsa lurapxatayna Davitampi Abisayampixa?
- ¿Kunanaksa Davitaxa Saularux jiskt’äna?
- ¿Saulampi parlañ tukuyasaxa kawkirusa Davitax sarxäna?
- ¿Kunatsa Davitaxa wali llakt’at mä suma q’uchu qillqänxa?
- ¿Davitaxa qhawqha maranïxänsa Hebronan apnaqirit utt’ayapxäna ukhaxa, ukat wawanakapaxa kamsatäpxänsa?
- ¿Qhipatxa kawkitsa Davitax apnaqxäna?
Yaqha jiskt’äwinakampi
- Liyt’añamawa 1 Samuel 26:1-25.
¿Kunjamsa Davitax Diosan utt’ayat p’iqt’irir uñjäna, uka tuqit kamsis 1 Samuel 26:11 jisk’a t’aqaxa? (Sal. 37:7; Rom. 13:2.)
Munasiñampi mayninakaru sum uñjañäni ukat jani yuspärapkistaniti ukhaxa, ¿kunjamsa Davitan arunakapax 1 Samuel 26:23 jisk’a t’aqan qillqatäki ukax yanapistaspa? (1 Rey. 8:32; Sal. 18:20.)
- Liyt’añamawa 2 Samuel 1:26.
¿Kunjamsa cristianonakax jupanakkam munasipxaspa Davitampita Jonatanampita yatiqasisaxa? (1 Ped. 4:8; Col. 3:14; 1 Juan 4:12.)
- Liyt’añamawa 2 Samuel 5:1-10.
¿Qhawqha maras Davitax apnaqäna, ukat kuna markanakansa? (2 Sam. 5:4, 5.)
¿Kunatsa Davitax wali aytatäna ukat ukax kunsa amtayistu? (2 Sam. 5:10; 1 Sam. 16:13; 1 Cor. 1:31; Fili. 4:13.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn